ΓΡΑΠΤΗ ΕΡΩΤΗΣΗ E-2330/01

υποβολή: Concepci Ferrer (PPE-DE) προς την Επιτροπή

(31 Ιουλίου 2001)

Θέμα: Επιχειρηματική και πολιτιστική προσέγγιση της ΕΕ και της Κίνας

Η κινεζική οικονομία αναπτυσσόταν με ρυθμό 7,9 % τους έξι πρώτους μήνες του τρέχοντος έτους. Το ποσοστό αύξησης του Ακαθάριστου Εγχώριου Προϊόντος (ΑΕγχΠ) της Κίνας είναι τετραπλάσιο του προβλεπόμενου για ολόκληρο τον κόσμο κατά το τρέχον έτος, γεγονός που αναδεικνύει τον ασιατικό γίγαντα ως τη μοναδική μεγάλη οικονομία που έχει πετύχει να αποφύγει, μέχρι τώρα, την επιβράδυνση της δραστηριότητας που χαρακτηρίζει τονπόλοιπο κόσμο. Την ακολουθεί η Ινδία, με 3,8 % το πρώτο τρίμηνο, ποσοστό που, πιθανώς, θα διατηρήσει και μέχρι τέλους του 2001.

Εν όψει της επικείμενης εισόδου της Κίνας στον Παγκόσμιο Οργανισμό Εμπορίου (ΠΟΕ), μέσα στους επόμενους μήνες, σκέπτεται η Επιτροπή να προωθήσει κάποια προσέγγιση στον επιχειρηματικό και τον πολιτιστικό τομέα, ώστε να αποφευχθεί το οικονομικό και πολιτιστικό σοκ που η ένταξη της Κίνας ενδέχεται να προκαλέσει·

Απάντηση του κ. Patten εξ ονόματος της Επιτροπής

(3 Οκτωβρίου 2001)

Οι πρόσφατες εξελίξεις τόσο στην Ένωση όσο και στην Κίνα δημιούργησαν μια νέα βάση όσον αφορά τις σχέσεις της Ένωσης με τη χώρα αυτή. Η διαδικασία μεταρρυθμίσεων της Κίνας, η σταδιακά αυξανόμενη σημασία της στον οικονομικό τομέα και η επικείμενη προσχώρησή της στον Παγκόσμιο Οργανισμό Εμπορίου (ΠΟΕ) αποτελούν σημαντικούς παράγοντες στο πλαίσιο αυτό.

Η πρόσφατη ανακοίνωση της Επιτροπής στο Συμβούλιο και στο Κοινοβούλιο με τίτλο Στρατηγική της ΕΕ έναντι της Κίνας: εφαρμογή της ανακοίνωσης του 1998 και μελλοντικές ενέργειες για μια αποτελεσματικότερη πολιτική της ΕΕ1(1) εξετάζει τη νέα αυτή βάση. Προτείνει μια σειρά τροποποιήσεων στην πολιτική της Ένωσης έναντι της Κίνας με στόχο την ενίσχυση της σταδιακής, θετικής και δημιουργικής διεθνούς δέσμευσης της Κίνας, κατά τρόπο που να συμβαδίζει με την αυξανόμενη σημασία της χώρας αυτής παγκοσμίως. Η παρούσα ανακοίνωση εγκρίθηκε στο πλαίσιο των συμπερασμάτων του Συμβουλίου Γενικών Υποθέσεων (ΣΓΥ) της 25ης Ιουνίου 2001.

Στον οικονομικό τομέα, η ανακοίνωση καλεί την Κίνα να ενταχθεί περαιτέρω στην παγκόσμια οικονομία. Προτείνει την επίτευξη του στόχου αυτού από την Ένωση μέσω μιας πολύπλευρης προσέγγισης που περιλαμβάνει τη στενή παρακολούθηση της τήρησης των δεσμεύσεων της Κίνας όσον αφορά τον ΠΟΕ, αλλά και την ενίσχυση μηχανισμών για την αντιμετώπιση διμερών εμπορικών ζητημάτων καθώς και την ενίσχυση και επέκταση του διαλόγου ή τη σύναψη διμερών συμφωνιών σε σειρά καίριων κλάδων ή τομέων, όπως είναι η κοινωνία της πληροφορίας, το περιβάλλον, η ενέργεια, η επιστήμη και η τεχνολογία, η επιχειρηματική πολιτική και η εισαγωγή ρυθμίσεων, οι θαλάσσιες μεταφορές και τα τελωνεία. Η ανακοίνωση επιβεβαιώνει επίσης την ετοιμότητα της Ένωσης ως προς την εφαρμογή προγραμμάτων παροχής βοήθειας που μπορεί να συμβάλουν στην επιτυχία, τόσο της οικονομικής και κοινωνικής μεταρρύθμισης, όσο και της προσχώρησης της Κίνας στον ΠΟΕ.

Επιπλέον, η ανακοίνωση προβλέπει την ενίσχυση των επαφών Ευρώπης-Κίνας, τόσο σε ατομικό όσο και σε επιχειρηματικό επίπεδο, μέσω της ενίσχυσης εκπαιδευτικών προγραμμάτων ανταλλαγής και του αμοιβαίου διαλόγου μεταξύ των επιχειρήσεων.

(1) COM(2001)265 τελικό.